Ebda oġġezzjoni għal att delegat: Tariffi annwali superviżorji imposti mill-ESMA fuq ir-repożitorji tat-tranżazzjonijiet għall-2021 Deċiżjoni tal-Parlament Ewropew li ma ssir ebda oġġezzjoni għar-Regolament Delegat tal-Kummissjoni li jemenda r-Regolamenti Delegati (UE) Nru 1003/2013 u (UE) 2019/360 fir-rigward tat-tariffi annwali superviżorji imposti mill-Awtorità Ewropea tat-Titoli u s-Swieq fuq ir-repożitorji tat-tranżazzjonijiet għall-2021 (C(2021)01874 – 2021/2617(DEA)) Il-Parlament Ewropew, – wara li kkunsidra r-Regolament Delegat tal-Kummissjoni (C(2021)01874), – wara li kkunsidra l-ittra tal-Kummissjoni tal-25 ta' Marzu 2021, li permezz tagħha hija talbet lill-Parlament jiddikjara li mhux se joġġezzjona għar-Regolament Delegat, – wara li kkunsidra l-ittra tal-Kumitat għall-Affarijiet Ekonomiċi u Monetarji lill-President tal-Konferenza tal-Presidenti tal-Kumitati, bid-data tal-11 ta' Mejju 2021, – wara li kkunsidra l-Artikolu 290 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (EMIR), u b'mod partikolari l-Artikoli 72(3) u 82(6) tiegħu, – wara li kkunsidra r-Regolament (UE) 2015/2365 tal-Parlament Ewropew u tal-Kunsill tal-30 ta' Novembru 2015 dwar it-trasparenza ta' transazzjonijiet ta' finanzjament tat-titoli u l-użu mill-ġdid u li jemenda r-Regolament (UE) Nru 648/2012, u b'mod partikolari l-Artikoli 11(2) u 30(5) tiegħu, – wara li kkunsidra l-Artikolu 111(6) tar-Regoli ta' Proċedura tiegħu, – wara li kkunsidra r-rakkomandazzjoni għal deċiżjoni tal-Kumitat għall-Affarijiet Ekonomiċi u Monetarji, – wara li kkunsidra l-fatt li ma saret ebda oġġezzjoni fil-perjodu previst fit-tielet u r-raba' inċiżi tal-Artikolu 111(6) tar-Regoli ta' Proċedura tiegħu, li skada fit-18 ta' Mejju 2021, A. billi l-Awtorità Ewropea tat-Titoli u s-Swieq (ESMA) tawtorizza r-repożitorji tat-tranżazzjonijiet u tissorvelja l-konformità tagħhom mar-rekwiżiti regolatorji rilevanti; billi r-repożitorji tat-tranżazzjonijiet jgħaddu lill-ESMA ħlas ta' darba għar-reġistrazzjoni u ħlas annwali għas-superviżjoni; billi, mill-1 ta' Jannar 2021, ix-xenarju tar-repożitorji tat-tranżazzjonijiet fl-Unjoni nbidel b'mod sinifikanti peress li tnejn biss mill-erba' repożitorji tat-tranżazzjonijiet li kienu bbażati fir-Renju Unit qabel l-1 ta' Jannar 2021 ittrasferew in-negozju tagħhom fl-Unjoni biex ikomplu jipprovdu s-servizzi tagħhom fiha billi stabbilew entitajiet ġodda fl-Unjoni, u dan renda l-metodoloġija tal-kalkolu tat-tariffi eżistenti inkompatibbli mal-prinċipji prevalenti dwar il-kalkolu tat-tariffi; B. billi, biex jiġi żgurat li r-repożitorji tat-tranżazzjonijiet kollha tal-Unjoni jħallsu tariffi superviżorji li jkunu proporzjonati mal-fatturat reali tagħhom fl-Unjoni fl-2021, f'kull wieħed miż-żewġ regolamenti delegati ddaħħal artikolu ġdid li jipprevedi perjodu ta' referenza speċifiku għall-kalkolu tal-fatturat applikabbli li għandu jintuża fil-kalkolu tal-ħlasijiet annwali mgħoddija mir-repożitorji tat-tranżazzjonijiet lill-ESMA fl-2021, sabiex jiġu riflessi aħjar il-bidliet li għaddej minnhom ix-xenarju tar-repożitorji tat-tranżazzjonijiet fl-Unjoni; C. billi r-Regolament Delegat għandu jidħol fis-seħħ b'urġenza biex ir-repożitorji tat-tranżazzjonijiet tal-Unjoni jkollhom bażi ġuridika affidabbli għall-operazzjonijiet tagħhom u tingħatalhom iċ-ċarezza meħtieġa għall-ippjanar baġitarju tagħhom, u biex jitnaqqas kemm jista' jkun kwalunkwe impatt li jista' jkun hemm fuq l-attività tagħhom minħabba kalkolu differenti meta mqabbel mal-2020; Jiddikjara li ma joġġezzjonax għar-Regolament Delegat; Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni.
Extracted from TA-9-2021-0232_MT.docx